Document ID: 32012R0383

A BIZOTTSÁG 383/2012/EU RENDELETE
(2012. május 4.)
az adathordozót (mikrocsipet) tartalmazó vezetői engedélyekre vonatkozó műszaki követelmények megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vezetői engedélyekről szóló, 2006. december 20-i 2006/126/EK európai parlamenti és tanácsi irányelvre (1) és különösen annak 1. cikke (2) bekezdésére,
mivel:
(1)
A 2006/126/EK irányelv rendelkezik a tagállamok által kiállított vezetői engedélyek közös modelljéről, és ezen belül arról, hogy azok igény szerint adathordozót (mikrocsipet) is tartalmazhatnak.
(2)
A mikrocsipnek a vezetői engedélybe történő beépítése lehetővé teszi a tagállamok számára a csalások elleni védelem szintjének további javítását. A személyes adatok feldolgozásának összhangban kell lennie a többek között a személyes adatok kezelése vonatkozásában az egyének védelméről és az ilyen adatok szabad áramlásáról szóló 95/46/EK európai parlamenti és tanácsi irányelvben (2) meghatározott, a személyes adatok átadására és szabad áramlására vonatkozó uniós szabályokkal.
(3)
Az interoperabilitás és a csalás elleni megfelelő védelem biztosítására a mikrocsip műszaki kivitelezésének eleget kell tennie bizonyos követelményeknek és szabványoknak, ha a tagállamok úgy döntenek, hogy beépítik azt a vezetői engedélybe.
(4)
A mikrocsipet tartalmazó vezetői engedélyeknek megfelelő EU-típusjóváhagyási eljárás tárgyát kell képezniük annak igazolására, hogy megfelelnek a vonatkozó követelményeknek. Az EU-típusjóváhagyási eljárás nem alkalmazandó azokra a vezetői engedélyekre, amelyek nem tartalmaznak mikrocsipet.
(5)
A mikrocsipet tartalmazó vezetői engedélyekre vonatkozó műszaki követelményeknek meg kell felelniük a nemzetközileg elfogadott műszaki szabványoknak, különösen a Nemzetközi Szabványügyi Szervezet/Nemzetközi Elektrotechnikai Bizottság (ISO/IEC) 18013. számú szabványának, amely meghatározza az ISO-nak megfelelő vezetői engedély formátumának és adattartalmának kereteit.
(6)
Az ebben a rendeletben előírt intézkedések összhangban vannak a vezetői engedélyekkel foglalkozó bizottság véleményével,
ELFOGADTA EZT A RENDELETET:
1. cikk
Alkalmazási kör
Ez a rendelet a 2006/126/EK irányelvnek megfelelően kiadott, mikrocsipet tartalmazó vezetői engedélyekre alkalmazandó.
2. cikk
Általános követelmények
(1) A mikrocsipnek és a mikrocsipen tárolt adatoknak, beleértve az opcionális és a kiegészítő információkat is, meg kell felelniük az e rendelet I. mellékletében található előírásoknak.
(2) A mikrocsip tartalmazza a vezetői engedélynek az I. melléklet I.2.1. pontjában meghatározott harmonizált adatait.
(3) Az I. melléklet I.2.2. pontjában említett adatokon felüli adatoknak a vezetői engedély mikrocsipjén való tárolását megelőzően a tagállamok konzultálnak a Bizottsággal.
3. cikk
Alkalmazandó szabványok
A mikrocsipet tartalmazó vezetői engedélyekre alkalmazandó szabványokat e rendelet II. melléklete tartalmazza.
4. cikk
EU-típusjóváhagyási eljárás
A mikrocsipet tartalmazó vezetői engedélyeknek az e rendelet III. mellékletében meghatározott rendelkezéseknek megfelelő EU-típusjóváhagyási eljárás tárgyát kell képezniük.
5. cikk
EU-típusbizonyítvány
(1) Ha az e rendelet 2., 3. és 4. cikkének megfelelően a mikrocsipet tartalmazó vezetői engedély EU-típusjóváhagyására vonatkozó valamennyi vonatkozó előírás teljesült, a tagállamok EU-típusbizonyítványt állítanak ki a gyártó vagy képviselője részére.
(2) Szükség esetén, különösen az e rendelet rendelkezéseinek való megfelelés biztosítása érdekében, a tagállamok visszavonhatják az általuk kiadott EU-típusjóváhagyásokat.
(3) Az EU-típusbizonyítványoknak és a visszavonásukról szóló értesítésnek meg kell felelniük az e rendelet IV. mellékletében meghatározott mintának.
(4) A Bizottságot tájékoztatni kell valamennyi kiadott vagy visszavont EU-típusbizonyítványról. Visszavonás esetén részletes indoklást kell benyújtani.
A Bizottság tájékoztatja a tagállamokat a visszavont EU-típusjóváhagyásokról.
(5) A tagállamok az általuk kiállított EU-típusbizonyítványokat kölcsönösen elismerik.
6. cikk
Egyablakos ügyintézési pontok
(1) Minden tagállam kinevez egy hatóságot vagy szervet, amely a mikrocsipet tartalmazó vezetői engedélyekkel kapcsolatos információk tekintetében egyablakos ügyintézési pontként szolgál. Az egyablakos ügyintézési pontnak megfelelő adatvédelmi intézkedéseket kell foganatosítania.
(2) A tagállamok az e rendelet hatálybalépésétől számított három hónapon belül közlik a Bizottsággal az (1) bekezdés értelmében kijelölt egyablakos ügyintézési pont nevét és elérhetőségét. A tagállamok a Bizottságot késedelem nélkül tájékoztatják az azzal kapcsolatos módosításokról.
(3) A Bizottság a tagállamok számára hozzáférhetővé teszi a kijelölt egyablakos ügyintézési pontok jegyzékét, és kezeli azt.
7. cikk
Védzáradék
(1) Ha egy tagállam megállapítja, hogy a mikrocsipet tartalmazó vezetői engedélyek jelentős számban nem felelnek meg e rendeletnek, erről tájékoztatnia kell valamennyi egyablakos ügyintézési pontot, a 95/46/EK irányelvben említett felügyelőhatóságot és a Bizottságot. A tagállamnak a szóban forgó vezetői engedélyekhez tartozó EU-típusbizonyítvány számát, valamint a meg nem felelésről szóló leírást is közölnie kell.
(2) A szóban forgó vezetői engedélyeket kiállító tagállam késedelem nélkül kivizsgálja a problémát és meghozza a megfelelő korrekciós intézkedéseket, ideértve szükség esetén az EU-típusbizonyítvány visszavonását is.
8. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. május 4-én.

Labels: 11
1
7
8
12